bergamatæpper
Bergamatæpper, fremstilles i distrikter omkring den tyrkiske by Bergama, der i flere århundreder har fungeret som handelscenter for disse tæpper. De kendes på deres ofte næsten kvadratiske form og på de geometriske mønstre, der viderefører elementer fra 1500-1600-t.s tæpper og er nært beslægtet med mønstre i kaukasiske tæpper. Farveholdningen er enkel, med klar rød og blå som dominerende, og ulden af fin kvalitet.